Pro Vercelli

História

Klub bol založený v roku 1892 ako Società Ginnastica Pro Vercelli, čím sa zaradil medzi najstaršie futbalové kluby v Taliansku. Už v roku 1902 vybrali pre klub jeho predstavitelia biele dresy, ktoré sa stali charakteristickým znakom Pro Vercelli. Vďaka tomu získal klub svoju prezývku „Bianche Casacche“, teda biele dresy. Práve štýl Pro Vercelli postupne prevzali aj iné kluby v Taliansku, napr. Spezia, ktorá hrá do súčasnosti v rovnakých dresoch, ako má od počiatku Pro Vercelli. Svoje pôsobenie začal klub v druhej najvyššej súťaži, túto už v roku 1907 vyhral a postúpil tak prvýkrát do najvyššej talianskej súťaže.

Zlaté obdobie

Už v prvej sezóne medzi talianskou elitou dokázalo Pro Vercelli získať majstrovský titul, keď vo finálovom turnaji vyhralo súťaž s klubmi US Milanese a Andrea Doria. Hneď v nasledujúcej sezóne Pro Vercelli obhájilo titul, keď v národnom finále zvíťazilo nad US Milanese 4:2. V tej dobe dostal klub svoju druhú prezývku „Leoni“, teda Levy, pre svoj spôsob hry, ktorý bol vždy veľmi tvrdý a nie vždy v súlade s pravidlami. V sezóne 1909/10 prehral klub jednoznačne s novozaloženým tímom Internazionale. Po ročnej prestávke však v sezóne 1910/11 vyhralo Pro Vercelli svoj tretí titul, keď vo finále poradilo Vicenzu. V 1911/12 rozdrvilo Pro Vercelli vo finále klub Venezia v dvoch zápasoch spolu 13:0 a znova získalo titul. V nasledujúcom ročníku sa do finále prvý krát dostal tím, ktorý nebol zo severu Talianska Lazio Rím, no proti Pro Vercelli nemal šancu, keď prehral vysoko 0:6, čím Pro Vercelli získalo piaty titul v priebehu šiestich sezón. V nasledujúcich rokoch sa však už Pro Vercelli neprebojovalo ani zo svojej skupiny. Zostup z pozícií prerušila prvá svetová vojna.

Posledné úspechy a postupný úpadok

Ani povojnové obdobie nezastihlo Pro Vercelli v plnej sile, znova nebojovalo o titul, no dostalo sa aspoň do semifinálovej skupiny. V sezóne 1920/21 sa Pro Vercelli dokázalo znovu prebojovať až do národného finále, kde tesne porazilo klub Pisa. V nasledujúcej sezóne sa z dôvodu rozporov medzi Talianskou futbalovou federáciou a niektorými významnými klubmi hrali súbežne dve súťaže, pričom víťaz každej z nich je uznaný za majstra Talianska. Vo svojej súťaži bez väčších problémov dokázalo Pro Vercelli vyhrať svoj siedmy majstrovský titul. Druhú súbežnú súťaž vyhral klub Novese. Po zisku titulu bolo Pro Vercelli pozvané do Brazílie, kde si zahralo s klubmi Flamengo a Botafogo. V rovnakom období vtedajší anglický majster Liverpool usporiadal európske turné, na ktorom bez väčších problémov porážal najsilnejšie tímy na kontinente, okrem jediného a to Pro Vercelli, s ktorým dokázal iba remizovať. Týmto zároveň skončilo najlepšie obdobie v histórií klubu, ktorý nedokázal konkurovať tímom z veľkých miest. V nasledujúcich sezónach končilo Pro Vercelli tesne za postupovými miestami, ktoré zaručovali postup do národného finále.

Záverečné roky v najvyššej súťaži a zostup

Od sezóny 1926/27 sa Pro Vercelli stalo súčasťou novovzniknutej najvyššej súťaže Divisione Nazionale, kam sa mu podarilo rok pred tým kvalifikovať. Tu sa umiestňovalo v strede ligovej tabuľky. V roku 1929 sa Pro Vercelli kvalifikovalo do prvého ročníka nového formátu najvyššej talianskej futbalovej súťaže Serie A, kde už liga nebola rozdelená na viac súťaží, ale skladala sa iba z jednej celotalianskej ligy. V roku 1929 sa do hlavného tímu pripojili dvaja najslávnejší odchovanci klubu a zároveň neskorší majstri sveta Silvio Piola a Pietro Ferraris. V prvých dvoch sezónach sa klub umiestnil bez problémov v strede tabuľky, no sezóna 1931/32 naznačila budúcnosť klubu, keď obsadil pätnáste miesto, čo bolo tesne nad barážovými pozíciami znamenajúcimi boj o udržanie sa. Pro Vercelli sa dokázalo spamätať a nasledujúce dve sezóny hralo oveľa lepšie, dokonca v sezóne 1933/34 obsadilo siedme miesto. Hneď v ďalšom ročníku však skončilo Pro Vercelli posledné a zostúpilo do Serie B. Do najvyššej talianskej súťaže sa už nikdy nevrátilo. V tomto období sa už naplno prejavila ekonomická sila klubov z veľkých miest a naopak nedostatok peňazí klubov z menších miest, ako bolo a je aj do súčasnoti Vercelli. Hneď v druhej sezóne v Serie B muselo Pro Vercelli hrať baráž o udržanie sa. Vačšinou sa však klub pohyboval iba v strede ligovej tabuľky. V sezóne 1940/41 zostúpilo Pro Vercelli aj z druhej najvyššej súťaže, keď skončilo úplne posledné.

Pôsobenie klubu v nižších súťažiach

Od sezóny 1941/42 začal klub pôsobiť v nižších talianskych súťažiach. V prvých sezónach pred druhou svetovou vojnou sa Pro Vercelli celkom darilo a vo svojej skupine tretej najvyššej súťaže končilo tesne za prvým miestom. Zložitá situácia v krajine po vojne však znamenala novú nádej pre Pro Vercelli, ktoré bolo v roku 1945 spolu s inými klubmi administratívne preradené do Serie B. Druhá liga však bola v povojnovom období rozdelená na tri skupiny, v ktorých hralo 22, 21 a 16 tímov, takže šancu hrať túto súťaž mali aj ekonomicky slabšie kluby. V sezóne 1947/48 však prišlo k pochopiteľnej reorganizácií Serie B, kedy sa od ďalej sezóny rapídne znížil počet jej účastníkov, ktorí mali hrať znovu celonárodnú jednotnú súťaž. Pro Vercelli tak opäť vypadlo do tretej najvyššej súťaže. V sezóne 1949/50 malo Pro Vercelli vypadnúť dokonca aj z tretej ligy, no od zostupu bolo zachránené zásahom futbalových funkcionárov, ktorí rozhodli, že klub vzhľadom na svoje športové zásluhy zostane v Sérií C. Ročník 1951/52 bol v znamení ďalej reformy, kvôli ktorej sa znova menil počet tímov v súťaži. Pro Vercelli tak predsa len zostúpilo až do štvrtej najvyššej súťaže. Nasledujúce roky boli v znamení striedavých postupov a zostupov medzi treťou a štvrtou ligou. Od ročníka 1962/63 hral klub 9 sezón štvrtú najvyššiu súťaž. V roku 1971 sa klubu podarilo znova postúpiť do Serie C, neskôr zostúpil do piatej ligy. Tu hral klub až do roku 1984, kedy postúpil do Serie C2. Táto súťaž bola reorganizovaná a stala sa z nej štvrtá najvyššia súťaž. Tu bolo Pro Vercelli do roku 2011, kedy sa mu podarilo postúpiť do tretej najvyššej súťaže.

Posledné roky

Kvôli veľkým finančným problémom sa klub premenoval v roku 2010 na U.S. Vercelli Calcio. Nasledovalo spojenie s A.S. Pro Belvedere Vercelli. Vznikol tak súčasný klub F.C. Pro Vercelli 1892. Finančná situácia sa stabilizovala a klubu sa podarilo postúpiť v roku 2011 do tretej najvyššej súťaže Lega Pro Prima Divisione, čo je premenovaná Serie C1. V sezóne 2011/12 síce klub skončil až na 5. mieste, no v nadstavbovej časti sa mu podarilo zvíťaziť a po 64. rokoch sa vrátiť do Serie B. V sezóne 2012/13 však Pro Vercelli skončilo predposlené a zostúpilo. V tretej lige však klub strávil iba jednu sezónu, vo svojej skupine skončil na druhom mieste a v následnom play-off sa mu znova podarilo postúpiť do Serie B. Pro Vercelli nasledujúce tri ročníky končilo v spodnej časti tabuľky, no vždy sa mu poradilo udržať. V sezóne 2016/17 obsadilo v druhej najvyššej súťaži 17 miesto.

Štadión

Pro Vercelli hrá svoje domáce zápasy na štadióne Stadio Silvio Piola, ktorého súčasná kapacita po renovácií je 5 500 divákov, pôvodná kapacita však bola 12 000 miest. Štadión bol postavený už v roku 1932 a je pomenovaný po miestnom odchovancovi, klubovej legende a legende talianskeho futbalu Silviovi Piolim, jeho pôvodný názov bol Stadio Leonida Robbiano.

Rivalita a fanúšikovia

Tradičným rivalom Pro Vercelli je tím Casale, s ktorým sa klub stretával už od svojich začiatkov v lige, ako aj neskôr v nižších súťažiach. Kluby mali podobný osud a po slávnych začiatkoch pred prvou svetovou vojnou neskôr postupne zostupovali do nižších súťaži. Ďalšími rivalmi sú kluby Novara a Biellese.

Farby a znak klubu

Hneď po založení klubu mu boli vybrané za klubové farby biela a čierna. Práve vďaka používaniu bielych dresov dostal klub svoju prvú prezývku „Bianche Casacche“, čiže biele dresy. Od počiatku používa Pro Vercelli okrem bielych dresov čierne trenírky.
Klubový znak sa tiež nezmenil od začiatkov tímu, kedy v jeho centre je červený kríž na bielom podklade, na ktorými je biela koruna. Klubový znak je inšpirovaný erbom mesta Vercelli.